CELEX: 52019PC0624
Language: sl
Date: 2019-12-12
Title: Predlog SKLEP SVETA o stališču, ki se zastopa v imenu Evropske unije na triinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

EVROPSKA KOMISIJA
            Bruselj, 12.12.2019
            COM(2019) 624 final
            2019/0274(NLE)
            Predlog
            SKLEP SVETA 
            o stališču, ki se zastopa v imenu Evropske unije na triinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki se zastopa v imenu Unije na 63. zasedanju Komisije ZN za droge o vključitvi snovi v tabele v okviru Enotne konvencije ZN o mamilih iz leta 1961, kakor je bila spremenjena s Protokolom iz leta 1972, in Konvencije ZN o psihotropnih substancah iz leta 1971. 63. zasedanje Komisije ZN za droge bo predvidoma potekalo od 2. do 6. marca 2020.
            
            
               2.Ozadje predloga
            
            
               2.1. Enotna konvencija ZN o mamilih iz leta 1961, kakor je bila spremenjena s Protokolom iz leta 1972, in Konvencija ZN o psihotropnih substancah iz leta 1971
            
            
               Cilj Enotne konvencije Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija o mamilih)
                  1
               , je boj proti zlorabi drog z usklajenimi mednarodnimi ukrepi. Obstajata dve vrsti intervencije in nadzora, ki se dopolnjujeta. Po eni strani si prizadeva omejiti posedovanje, uporabo, trgovino, distribucijo, uvoz, izvoz, izdelovanje in proizvodnjo drog izključno na medicinske in znanstvene namene. Po drugi strani gre za boj proti prometu s prepovedanimi drogami, in sicer v okviru mednarodnega sodelovanja, namenjenega odvračanju preprodajalcev drog od trgovine z drogami.
            
            
               S Konvencijo ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  2
                je vzpostavljen mednarodni sistem nadzora nad psihotropnimi snovmi. Konvencija je odziv na diverzifikacijo in razširitev spektra prepovedanih drog in z njo so bile uvedene kontrole za številne sintetične droge glede na njihov potencial za zlorabo na eni strani in njihovo terapevtsko vrednost na drugi.
            
            
               Vse države članice EU so pogodbenice konvencij, pri čemer Unija ni pogodbenica. 
            
            
               2.2.Komisija ZN za droge 
            
            
               Komisija ZN za droge (v nadaljnjem besedilu: CND) je komisija Ekonomskega in socialnega sveta ZN (v nadaljnjem besedilu: ECOSOC), njene naloge in pristojnosti pa so med drugim določene v obeh konvencijah. Sestavljena je iz 53 držav članic ZN, ki jih izvoli ECOSOC. Marca 2020 bo med članicami CND z glasovalno pravico 13 držav članic EU
                  3
               . Unija ima v CND status opazovalke. 
            
            
               2.3.Predvideni akt Komisije ZN za droge
            
            
               CND na podlagi priporočil Svetovne zdravstvene organizacije (v nadaljnjem besedilu: SZO), ki ji svetuje Strokovni odbor za odvisnost od drog, redno spreminja seznam snovi, ki je priložen konvencijama. 
            
            
               Svetovna zdravstvena organizacija je 24. januarja 2019 generalnemu sekretarju ZN
                  4
                predložila šest priporočil iz kritičnega pregleda, ki je bil izveden na 41. zasedanju Strokovnega odbora za odvisnost od drog v zvezi s kanabisom in s kanabisom povezanimi snovmi. 
            
            
               Agenda 63. zasedanja CND, ki bo potekalo od 2. do 6. marca 2020 na Dunaju, bi lahko vključevala točko o sprejetju sklepov o vključitvi teh snovi v tabele v okviru konvencij. 
            
            
               3.Stališče, ki se zastopa v imenu Unije
            
            
               Spremembe tabel konvencij neposredno vplivajo na področje uporabe prava Unije na področju nadzora nad drogami za vse države članice. Člen 1(1) Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami
                  5
                (v nadaljnjem besedilu: Okvirni sklep) določa, da je v tem okvirnem sklepu „prepovedana droga“ snov, zajeta bodisi v Konvenciji o mamilih bodisi v Konvenciji o psihotropnih substancah, ter vsaka snov, navedena v Prilogi k Okvirnemu sklepu. Okvirni sklep se zato uporablja za snovi, navedene v tabelah, priloženih Konvenciji o mamilih in Konvenciji o psihotropnih substancah. Zato vse spremembe tabel, priloženih tema konvencijama, neposredno vplivajo na skupna pravila EU in spreminjajo njihovo področje uporabe v skladu s členom 3(2) Pogodbe o delovanju Evropske unije (PDEU). To velja ne glede na to, ali je bil za zadevno snov že uveden nadzor po vsej Uniji.
            
            
               Kanabis in s kanabisom povezane snovi, ki so bili predmet kritičnega pregleda z 41. zasedanja Strokovnega odbora za odvisnost od drog ter šestih priporočil Svetovne zdravstvene organizacije z dne 24. januarja 2019, so na mednarodni ravni trenutno pod nadzorom v okviru Konvencije o mamilih ali Konvencije o psihotropnih substancah:
            
            
               –„kanabis in hašiš“ sta vključena v Tabelo I Konvencije o mamilih. Poleg tega sta „kanabis in hašiš“ vključena tudi v Tabelo IV Konvencije o mamilih, ki vsebuje snovi, ki se štejejo za posebej nevarne;
            
            
               –dronabinol (delta-9-tetrahidrokanabinol)  je vključen v Tabelo II Konvencije o psihotropnih substancah;
            
         
         
            
               –tetrahidrokanabinol (izomeri delta-9-tetrahidrokanabinola) je vključen v Tabelo I Konvencije o psihotropnih substancah; 
            
            
               –„ekstrakti in tinkture kanabisa“ so vključeni v Tabelo I Konvencije o mamilih;
            
            
               –„pripravki iz kanabidiola“ so pod nadzorom pod vnosom „Ekstrakti in tinkture kanabisa“ v Tabeli I Konvencije o mamilih;
            
            
               –„farmacevtski pripravki iz kanabisa in dronabinola“ so pod nadzorom kot pripravki, ki temeljijo na kanabisu, v Tabeli I Enotne konvencije o mamilih ali kot pripravki, pri katerih je uporabljen sintetični delta-9-tetrahidrokanabinol, v Tabeli II Konvencije o psihotropnih substancah.
            
            
               Predlog Komisije za stališče Unije temelji na razpoložljivih dokumentih za zasedanja Strokovnega odbora SZO za odvisnost od drog in na odgovorih, ki so jih na 4. in 5. vmesnem zasedanju CND, ki sta potekali 24. junija 2019 ter 23. septembra 2019, v okviru svojih pristojnosti podali Svetovna zdravstvena organizacija, Mednarodna uprava za kontrolo narkotikov (v nadaljnjem besedilu: INCB) in Urad Združenih narodov za droge in kriminal (v nadaljnjem besedilu: UNODC)
                  6
               . Prav tako upošteva izmenjave z državami članicami v Horizontalni delovni skupini za droge in delo Evropskega centra za spremljanje drog in zasvojenosti z drogami (v nadaljnjem besedilu: EMCDDA) na tem področju. 
            
            
               Predlog Komisije za stališče Unije predlaga, da se podprejo le nekatera priporočila SZO, ki odražajo razvoj znanstvenih spoznanj v zvezi z njimi in ne bi povzročila bistvene spremembe nadzora nad temi snovmi. 
            
            
               Nasprotno pa je za več priporočil značilno pomanjkanje jasnosti v zvezi z njihovimi pravnimi in praktičnimi posledicami ter posledicami v smislu novih nadzornih ukrepov ali pomanjkanja teh ukrepov. Predlog Komisije za stališče Unije zato predlaga nasprotovanje tem priporočilom. Predlog Komisije kot nadomestno možnost predlaga, da se ne glasuje o teh priporočilih in se zahteva nadaljnja ocena SZO. 
            
            
               Svet bi moral določiti stališče Unije za zasedanje CND, kadar se skliče, da se sprejme odločitev o vključitvi snovi v tabele. To stališče bi morale zaradi omejitev, ki jih prinaša status Unije kot opazovalke, izraziti države članice, ki bodo marca 2020 članice CND, pri čemer nastopijo skupaj v interesu Unije v okviru CND. Unija ni pogodbenica teh konvencij, vendar ima izključno pristojnost na tem področju.
            
            
               Zato Komisija predlaga stališče Unije, ki ga v imenu Evropske unije izrazijo države članice, ki bodo marca 2020 članice CND, na 63. zasedanju CND o vključitvi snovi v tabele v okviru Konvencije o mamilih in Konvencije o psihotropnih substancah. Komisija tokrat četrtič predstavlja takšen predlog za stališče Unije
                  7
               . Svet je sprejel stališča Unije
                  8
               , kar je EU omogočilo enotno nastopanje na prejšnjih zasedanjih CND v zvezi z vključitvijo snovi v tabele na mednarodni ravni, saj so države članice, ki sodelujejo v CND, v skladu s sprejetim stališčem Unije glasovale za vključitev snovi v tabele.
            
            
               4.Pravna podlaga
            
            
               4.1.Postopkovna pravna podlaga
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Člen 218(9) PDEU se uporablja ne glede na to, ali je Unija članica organa ali pogodbenica sporazuma
                  9
               . Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  10
               .
            
            
               CND je glede na to, da je organ, ustanovljen s strani sveta ECOSOC – organa Združenih narodov, ki so mu dodeljene posebne naloge v okviru Konvencije o mamilih in Konvencije o psihotropnih substancah, v smislu tega člena „organ, ustanovljen s sporazumom“.
            
            
               Sklepi CND o vključitvi v tabele so „akti s pravnim učinkom“ v smislu člena 218(9) PDEU. V skladu s Konvencijo o mamilih in Konvencijo o psihotropnih substancah so sklepi CND samodejno zavezujoči, razen če pogodbenica ne predloži sklepa za pregled svetu ECOSOC v ustreznem roku
                  11
               . Sklepi ECOSOC v zvezi s tem so dokončni. Sklepi CND o vključitvi v tabele imajo tudi pravne učinke v pravnem redu EU v skladu s pravom Unije, saj lahko odločilno vplivajo na vsebino zakonodaje EU, na primer Okvirni sklep Sveta 2004/757/PNZ. Spremembe tabel Konvencij neposredno vplivajo na področje uporabe tega pravnega akta EU.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. 
            
            
               Glavni cilj in vsebina predvidenega akta se nanašata na nedovoljen promet s prepovedanimi drogami.
            
         
         
            
               Zato je materialna pravna podlaga predlaganega sklepa člen 83(1) PDEU, ki opredeljuje nedovoljen promet s prepovedanimi drogami kot eno od oblik kriminala s posebnimi čezmejnimi posledicami ter pooblašča Evropski parlament in Svet, da določita minimalna pravila glede opredelitve kaznivih dejanj in sankcij na področju nedovoljenega prometa s prepovedanimi drogami. 
            
            
               4.3.Načelo neobveznega sodelovanja
            
            
               V skladu s členom 10(4) Protokola (št. 36) o prehodni ureditvi, ki je priložen Pogodbama, je Združeno kraljestvo poslalo uradno obvestilo, da ne sprejema polne pristojnosti Komisije in Sodišča v zvezi z akti na področju policijskega in pravosodnega sodelovanja v kazenskih zadevah, sprejetimi pred začetkom veljavnosti Lizbonske pogodbe. Zato se Okvirni sklep Sveta 2004/757/PNZ od 1. decembra 2014 ne uporablja več za Združeno kraljestvo
                  12
               . 
            
            
               Ker sklepi CND o vključitvi v tabele ne vplivajo na skupna pravila na področju nedovoljenega prometa s prepovedanimi drogami, ki so za Združeno kraljestvo zavezujoča, Združeno kraljestvo ne sodeluje pri sprejetju sklepa Sveta o določitvi stališča, ki se zastopa v imenu Unije ob sprejetju takšnih sklepov o vključitvi v tabele
                  13
               . 
            
            
               Za Dansko je zavezujoč Okvirni sklep Sveta 2004/757/PNZ, kakor se uporablja do 21. novembra 2018 in ki v členu 1 določa, da „prepovedane droge“ pomenijo vse snovi, zajete bodisi v Konvenciji o mamilih bodisi v Konvenciji o psihotropnih substancah. 
            
            
               Ker sklepi CND o vključitvi v tabele vplivajo na skupna pravila na področju nedovoljenega prometa s prepovedanimi drogami, ki so za Dansko zavezujoča, Danska sodeluje pri sprejetju sklepa Sveta o določitvi stališča, ki se zastopa v imenu Unije ob sprejetju takšnih sklepov o vključitvi v tabele.
            
            
               4.4.Zaključek
            
            
               Pravna podlaga za ta predlog je člen 83(1) v povezavi s členom 218(9) PDEU.
            
            
               5.PRORAČUNSKE POSLEDICE
            
            
               Proračunskih posledic ni.
            
            
               2019/0274 (NLE)
            
            
               Predlog
            
            
               SKLEP SVETA
            
            
               o stališču, ki se zastopa v imenu Evropske unije na triinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 83(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Enotna konvencija Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972
                  14
                (v nadaljnjem besedilu: Konvencija o mamilih), je začela veljati 8. avgusta 1975. 
            
            
               (2)V skladu s členom 3 Konvencije o mamilih se lahko Komisija ZN za droge odloči, da v tabele iz navedene konvencije doda nove snovi. Tabele lahko spreminja samo v skladu s priporočili Svetovne zdravstvene organizacije (v nadaljnjem besedilu: SZO), lahko pa se tudi odloči, da sprememb, ki jih priporoča SZO, ne bo uveljavila.
            
         
         
            
               (3)Konvencija ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  15
                je začela veljati 16. avgusta 1976.
            
            
               (4)V skladu s členom 2 Konvencije o psihotropnih substancah se lahko Komisija ZN za droge na podlagi priporočil SZO odloči, da v tabele iz navedene konvencije doda snovi ali da jih iz njih črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno. 
            
            
               (5)Spremembe tabel obeh konvencij neposredno vplivajo na področje uporabe prava Unije na področju nadzora nad drogami. Okvirni sklep Sveta 2004/757/PNZ
                  16
                se uporablja za snovi, navedene v tabelah, priloženih tema konvencijama. Zato vse spremembe tabel, priloženih konvencijama, neposredno vplivajo na skupna pravila Unije in spreminjajo njihovo področje uporabe v skladu s členom 3(2) Pogodbe o delovanju Evropske unije (PDEU).
            
            
               (6)Komisija ZN za droge bo na triinšestdesetem zasedanju, ki bo potekalo od 2. do 6. marca 2020 na Dunaju, sprejela sklepe v zvezi s kanabisom in s kanabisom povezanimi snovmi, ki so že pod nadzorom na podlagi Konvencije o mamilih ali Konvencije o psihotropnih substancah. 
            
            
               (7)Unija ni pogodbenica zadevnih konvencij ZN. Ima status opazovalke v Komisiji ZN za droge, v kateri bo imelo marca 2020 trinajst držav članic
                  17
                glasovalno pravico. Zato bi moral Svet te države članice pooblastiti, da izrazijo stališče Unije o vključitvi snovi v tabele v okviru Konvencije o mamilih in Konvencije o psihotropnih substancah, saj odločitve o vključevanju snovi na mednarodni ravni v okviru konvencij spadajo v izključno pristojnost Unije. 
            
            
               (8)Svetovna zdravstvena organizacija je 24. januarja 2019
                  18
                predložila šest priporočil, ki so bila izdana po kritičnem pregledu, opravljenem na 41. zasedanju Strokovnega odbora za odvisnost od drog (v nadaljnjem besedilu: Strokovni odbor SZO) v zvezi s kanabisom in s kanabisom povezanimi snovmi. Namen teh priporočil ni dovoliti rekreativne uporabe kanabisa ali s kanabisom povezanih snovi.
            
            
               (9)Glede na oceno Strokovnega odbora SZO kanabis in hašiš nista posebej odgovorna za ustvarjanje škodljivih učinkov, podobnih učinkom drugih snovi v Tabeli IV Konvencije o mamilih. Poleg tega so pripravki iz kanabisa pokazali terapevtski potencial za zdravljenje bolečin in drugih zdravstvenih stanj, kot sta epilepsija in spastičnost, povezana z multiplo sklerozo. 
            
            
               (10)Svetovna zdravstvena organizacija je menila, da bi morala biti kanabis in hašiš uvrščena na ravni nadzora, ki bo preprečevala škodo, ki jo povzroča uporaba kanabisa, hkrati pa ne bo ovirala dostopa do uporabe ter raziskav in razvoja pripravkov, povezanih s kanabisom, za medicinsko uporabo. Svetovna zdravstvena organizacija je zato sklenila, da vključitev kanabisa in hašiša v Tabelo IV ni v skladu z merili za uvrstitev droge v Tabelo IV.
            
            
               (11)Navedeno priporočilo ne pomeni nobene spremembe ravni mednarodnega nadzora kanabisa in hašiša, saj bosta še naprej uvrščena v Tabelo I Konvencije o mamilih. Ustrezno upošteva znanstveni razvoj na tem področju, do katerega je prišlo od prve vključitve kanabisa in hašiša v Konvencijo o mamilih. Črtanje kanabisa in hašiša iz Tabele IV Konvencije o mamilih bi bilo koristno za izboljšanje skupnega znanja o terapevtski uporabi kanabisa in morebitnih težavah, povezanih z njim.  
            
            
               (12)Zato bi morale države članice zastopati stališče, da se kanabis in hašiš črtata iz Tabele IV Konvencije o mamilih. 
            
            
               (13)V skladu z oceno Strokovnega odbora SZO lahko delta-9-tetrahidrokanabinol in njegov aktivni stereoizomer dronabinol, zlasti v nezakonito pridobljenih oblikah visoke stopnje čistosti, povzročita škodljive učinke, odvisnost in potencial zlorabe, ki je vsaj tako velik kot pri kanabisu, ki je uvrščen v Tabelo I Konvencije o mamilih. Snov, ki se lahko podobno zlorablja in ima podobne škodljive učinke kot snov, ki je že uvrščena v Konvencijo o mamilih, bi bila običajno uvrščena na enak način kot navedena snov. Ker se delta-9-tetrahidrokanabinol lahko podobno zlorablja kot kanabis in ima podobne škodljive učinke, izpolnjuje merila za vključitev v Tabelo I Konvencije o mamilih. 
            
            
               (14)Poleg tega bi po mnenju SZO uvrstitev delta-9-tetrahidrokanabinola v isto konvencijo in v isto tabelo kot kanabis, tj. Tabelo I Konvencije o mamilih, zelo olajšala izvajanje nadzornih ukrepov konvencij v državah članicah. Zato je SZO priporočila, da se delta-9-tetrahidrokanabinol in njegov aktivni stereoizomer dronabinol uvrstita v Tabelo I Konvencije o mamilih ter da se, če bo to priporočilo sprejeto, črtata iz Tabele II Konvencije o psihotropnih substancah.
            
            
               (15)Navedeno priporočilo ne pomeni spremembe ravni mednarodnega nadzora nad delta-9-tetrahidrokanabinolom in njegovim aktivnim stereoizomerom dronabinolom. Prav tako bi lahko olajšalo izvajanje nadzornih ukrepov v državah članicah.
            
            
               (16)Zato bi morale države članice zastopati stališče, da se delta-9-tetrahidrokanabinol in njegov aktivni stereoizomer dronabinol uvrstita v Tabelo I Konvencije o mamilih ter, če bo to priporočilo sprejeto, črtata iz Tabele II Konvencije o psihotropnih substancah. Druga možnost je, da se o priporočilu ne bi smelo glasovati in da bi bilo treba zaprositi za nadaljnjo oceno SZO.
            
            
               (17)V skladu z oceno Strokovnega odbora SZO tetrahidrokanabinol (izomeri delta-9-tetrahidrokanabinola), ki je uvrščen v Tabelo I Konvencije o psihotropnih substancah, ne pomeni zlorabe in škodljivih učinkov, podobnih tistim, ki so povezani z delta-9-tetrahidrokanabinolom, vendar je zaradi kemične podobnosti vsakega od šestih izomerov z delta-9-tetrahidrokanabinolom z uporabo standardnih metod kemijske analize zelo težko razlikovati med temi šestimi izomeri in delta-9-tetrahidrokanabinolom. Poleg tega bi vključitev teh šestih izomerov v isto konvencijo in v isto tabelo kot delta-9-tetrahidrokanabinol, tj. Tabelo I Konvencije o mamilih, olajšala izvajanje mednarodnega nadzora delta-9-tetrahidrokanabinola, državam članicam pa bi pomagala pri izvajanju nadzornih ukrepov na državni ravni. Zato je SZO priporočila, da se tetrahidrokanabinol (izomeri delta-9-tetrahidrokanabinola) uvrsti v Tabelo I Konvencije o mamilih, pod pogojem, da Komisija za droge (CND) sprejme priporočilo, da se dronabinol in njegovi stereoizomeri (delta-9-tetrahidrokanabinol) uvrstijo v Tabelo I Konvencije o mamilih ter, če bo to priporočilo sprejeto, da se črtajo iz Tabele I Konvencije o psihotropnih substancah.
            
            
               (18)Navedeno priporočilo pomeni, da se mednarodna raven nadzora nad tetrahidrokanabinolom (izomeri delta-9-tetrahidrokanabinola) ne spremeni. Prav tako bi lahko olajšalo izvajanje nadzornih ukrepov v državah članicah.
            
            
               (19)Zato bi morale države članice zastopati stališče, da se tetrahidrokanabinol (izomeri delta-9-tetrahidrokanabinola) uvrsti v Tabelo I Konvencije o mamilih, pod pogojem, da CND sprejme priporočilo, da se dronabinol in njegovi stereoizomeri (delta-9-tetrahidrokanabinol) uvrstijo v Tabelo I Konvencije o mamilih ter, če bo to priporočilo sprejeto, da se črtajo iz Tabele I Konvencije o psihotropnih substancah. Druga možnost je, da se o priporočilu ne bi smelo glasovati in da bi bilo treba zaprositi za nadaljnjo oceno SZO.
            
            
               (20)V skladu z oceno Strokovnega odbora SZO je variabilnost psihoaktivnih lastnosti ekstraktov in tinktur kanabisa, kot so navedeni v Konvenciji o mamilih, v glavnem posledica razlik v koncentracijah delta-9-tetrahidrokanabinola, ki jih vsebujejo ti ekstrakti in tinkture. Nekateri ekstrakti in tinkture kanabisa brez psihoaktivnih lastnosti, ki vsebujejo predvsem kanabidiol, imajo obetavno terapevtsko uporabo. Dejstvo, da se različni pripravki z variabilno koncentracijo delta-9-tetrahidrokanabinola nadzorujejo pod istim vnosom „ekstrakti in tinkture“ in v isti tabeli, je izziv za odgovorne organe, ki izvajajo nadzorne ukrepe v posameznih državah. Poleg tega lahko opredelitev pripravkov v skladu s Konvencijo o mamilih zajema vse proizvode, ki so „ekstrakti in tinkture“ kanabisa, kot „pripravke“ iz kanabisa, če se bo upoštevalo priporočilo Odbora, da se dronabinol prestavi v Tabelo I Konvencije o mamilih, pa tudi kot „pripravke“ iz dronabinola in njegovih stereoizomerov. Zato je SZO priporočila, da se ekstrakti in tinkture črtajo iz Tabele I Konvencije o mamilih. 
            
            
               (21)Vendar ne glede na pojasnila, ki jih je po izdaji navedenega priporočila predložila Svetovna zdravstvena organizacija, ni očitne javne zdravstvene utemeljitve zanj in je težko v celoti oceniti njegove posledice, vključno z izčrpnostjo mednarodnega nadzornega sistema.
            
            
               (22)Zato bi morale države članice zastopati stališče, da se o priporočilu SZO ne bi smelo glasovati in da bi bilo treba zaprositi za nadaljnjo oceno SZO.
            
         
         
            
               (23)V skladu z oceno Strokovnega odbora SZO kanabidiol vsebujeta kanabis in hašiš, vendar nima psihoaktivnih lastnosti ter nima potenciala za zlorabo in ne povzroča odvisnosti. Nima pomembnih škodljivih učinkov. Poleg tega se je izkazalo, da je kanabidiol učinkovit pri zdravljenju nekaterih epileptičnih motenj, odpornih na zdravljenje, ki se pojavljajo pri otrocih. 
            
            
               (24)Svetovna zdravstvena organizacija je navedla, da bodo zdravila brez psihoaktivnih učinkov, ki se proizvajajo iz rastline konoplje, vsebovala sledove delta-9-tetrahidrokanabinola, in priznala, da je lahko kemijska analiza delta-9-tetrahidrokanabinola do 0,15 % natančno težavna za nekatere države članice. Zato je SZO priporočila, da se v Tabelo I Konvencije o mamilih doda naslednja opomba: „Pripravki, ki vsebujejo pretežno kanabidiol in ne več kot 0,2 % delta-9-tetrahidrokanabinola, niso pod mednarodnim nadzorom.“
            
            
               (25)Vendar bi navedeno priporočilo znižalo sedanjo raven nadzora za te pripravke, saj določitev katere koli mejne vrednosti za THC za pripravke, ki vsebujejo pretežno kanabidiol, ni podprta z znanstvenimi dokazi, besedilo priporočila pa ne izključuje morebitnih različnih razlag glede načina izračuna te mejne vrednosti. Različno obravnavanje kanabidiolov v primerjavi z drugimi kanabinoidi ni upravičeno in ni v skladu z obstoječo strukturo tabel konvencij. 
            
            
               (26)Zato bi morale države članice zavzeti stališče, da se o priporočilu SZO ne bi smelo glasovati in da bi bilo treba zaprositi za nadaljnjo oceno SZO.
            
            
               (27)V skladu z oceno Strokovnega odbora SZO zdravila, ki vsebujejo delta-9-tetrahidrokanabinol, niso povezana s težavami zaradi zlorabe in odvisnosti ter se ne uporabljajo za nemedicinske namene. Po mnenju Svetovne zdravstvene organizacije so takšni pripravki oblikovani tako, da se jih verjetno ne zlorablja, in ni dokazov o dejanski zlorabi ali škodljivih učinkih v obsegu, ki bi upravičil trenutno raven nadzora, povezano s Tabelo I Konvencije o mamilih, ali raven nadzora, povezano s Tabelo II Konvencije o psihotropnih substancah. Zato je Svetovna zdravstvena organizacija priporočila, da je „pripravke, proizvedene s kemično sintezo ali kot pripravek konoplje, ki so opredeljeni kot farmacevtski pripravki z enim ali več drugimi sestavinami na tak način, da delta-9-tetrahidrokanabinola ni mogoče ponovno osamiti z lahko dostopnimi sredstvi ali v količinah, ki bi lahko pomenile tveganje za javno zdravje“, treba dodati v Tabelo III Konvencije o mamilih. 
            
            
               (28)Vendar bi lahko navedeno priporočilo pomenilo dodatno regulativno breme za države članice. Poleg tega besedilo priporočila v zvezi s „farmacevtskimi“ pripravki ne temelji na nobenem izrazu, opredeljenem v Konvenciji o mamilih, in morda ni združljivo s terminologijo EU, kot je določena v Direktivi 2001/83/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v humani medicini
                  19
               . 
            
            
               (29)Zato bi morale države članice zastopati stališče, da se glasuje proti priporočilu, da se doda „pripravke, proizvedene s kemično sintezo ali kot pripravek konoplje, ki so opredeljeni kot farmacevtski pripravki z enim ali več drugimi sestavinami na tak način, da delta-9-tetrahidrokanabinola (dronabinola) ni mogoče ponovno osamiti z lahko dostopnimi sredstvi ali v količinah, ki bi lahko pomenile tveganje za javno zdravje“, v Tabelo III Konvencije o mamilih. Druga možnost je, da se o navedenem priporočilu ne bi smelo glasovati in da bi bilo treba zaprositi za nadaljnjo oceno SZO.
            
            
               (30)Primerno je določiti stališče, ki se zastopa v imenu Unije v Komisiji ZN za droge, saj bodo sklepi o različnih sklepih o vključitvi v tabele v zvezi s kanabisom in s kanabisom povezanimi snovmi lahko odločilno vplivali na vsebino prava Unije, na primer na Okvirni sklep 2004/757/PNZ.
            
            
               (31)Stališče Unije izrazijo države članice, ki so članice Komisije ZN za droge, pri čemer nastopijo skupaj.
            
            
               (32)Okvirni sklep 2004/757/PNZ, kakor velja do 21. novembra 2018, je za Dansko zavezujoč, zato Danska sodeluje pri sprejetju in uporabi tega sklepa. 
            
            
               (33)Okvirni sklep 2004/757/PNZ je za Irsko zavezujoč, zato Irska sodeluje pri sprejetju in uporabi tega sklepa.
            
            
               (34)Okvirni sklep 2004/757/PNZ za Združeno kraljestvo ni zavezujoč, zato Združeno kraljestvo ne sodeluje pri sprejetju tega sklepa, ki zanj ni zavezujoč in se v njem ne uporablja –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki naj se v imenu Unije zastopa na triinšestdesetem zasedanju Komisije ZN za droge od 2. do 6. marca 2020, ko naj bi navedeni organ sprejel sklepe o vključitvi dodatnih snovi v tabele Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971, je določeno v Prilogi k temu sklepu.
            
            
               Člen 2
            
            
               Stališče iz člena 1 izrazijo države članice, ki so članice Komisije ZN za droge, pri čemer nastopijo skupaj.
            
            
               Člen 3 
            
            
               Ta sklep je naslovljen na države članice v skladu s Pogodbama.
            
            
         
         
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Zbirka pogodb Združenih narodov, zvezek 978, št. 14152.
               
               
                  
                     (2)
                  
                        Zbirka pogodb Združenih narodov, zvezek 1019, št. 14956.
               
               
                  
                     (3)
                  
                        Od 1. januarja 2020 bo med članicami CND z glasovalno pravico naslednjih 13 držav članic EU: Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Poljska, Španija, Švedska in Združeno kraljestvo.
               
               
                  
                     (4)
                  
                        https://www.who.int/medicines/access/controlled- substances/UNSG_letter_ECDD41_recommendations_cannabis_24Jan19.pdf?ua=1.
               
               
                  
                     (5)
                  
                        UL L 335, 11.11.2004, str. 8, kakor je bil spremenjen z Direktivo (EU) 2017/2103 Evropskega parlamenta in Sveta z dne 15. novembra 2017 o spremembi Okvirnega sklepa Sveta 2004/757/PNZ zaradi vključitve novih psihoaktivnih snovi v opredelitev pojma „prepovedana droga“ in razveljavitvi Sklepa Sveta 2005/387/PNZ (UL L 305, 21.11.2017, str. 12). 
               
               
                  
                     (6)
                  
                        Vsa vprašanja in odgovore najdete na spletni strani (stanje 26. novembra) 
                  https://www.unodc.org/documents/commissions/CND/Scheduling_Resource_Material/Cannabis/Consultations_with_WHO_Questions_and_Answers_26_November_2019.pdf
                  .
               
               
                  
                     (7)
                  
                        COM(2017) 72 final; COM(2018) 31 final; COM(2018) 862 final. Opozoriti je treba, da Komisija hkrati predlaga ločen predlog o vključitvi novih psihoaktivnih snovi v tabele.
               
               
                  
                     (8)
                  
                        Svet jih je sprejel 7. marca 2017, 27. februarja 2018 oziroma 5. marca 2019.
               
               
                  
                     (9)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točka 64. 
               
               
                  
                     (10)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (11)
                  
                        Člen 3(7) Konvencije o mamilih, člen 2(7) Konvencije o psihotropnih substancah.
               
               
                  
                     (12)
                  
                        Glej točko 29 Seznama aktov Unije s področja policijskega in pravosodnega sodelovanja v kazenskih zadevah, ki so bili sprejeti pred začetkom veljavnosti Lizbonske pogodbe in se od 1. decembra 2014 ne uporabljajo več za Združeno kraljestvo na podlagi drugega stavka člena 10(4) Protokola (št. 36) o prehodni ureditvi (UL C 430, 1.12.2014, str. 17).
               
               
                  
                     (13)
                  
                        Ta predlog zadeva določitev stališča, ki se v imenu Unije zastopa na zasedanju po izstopu Združenega kraljestva iz Unije, razen če Združeno kraljestvo zahteva četrto podaljšanje roka iz člena 50 Pogodbe, o katerem se soglasno strinja Evropski svet (člen 50). Vendar je Združeno kraljestvo v trenutku, ko Komisija sprejme svoj predlog, država članica. Zato na primer sklicevanje na več „držav članic“, ki so članice Komisije ZN za droge itd., zajema tudi Združeno kraljestvo.
               
               
                  
                     (14)
                  
                        Zbirka pogodb Združenih narodov, zvezek 978, št. 14152.
               
               
                  
                     (15)
                  
                        Zbirka pogodb Združenih narodov, zvezek 1019, št. 14956.
               
               
                  
                     (16)
                  
                        Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).
               
               
                  
                     (17)
                  
                        Od 1. januarja 2020 bo med članicami CND z glasovalno pravico naslednjih 13 držav članic EU: Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Poljska, Španija, Švedska in Združeno kraljestvo. 
               
               
                  
                     (18)
                  
                        
                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                  . 
               
               
                  
                     (19)
                  
                        UL L 311, 28.11.2001, str. 67.
               
            
      
    ---documentbreak--- 
      
         
               EVROPSKA KOMISIJA
            Bruselj, 12.12.2019
            COM(2019) 624 final
            PRILOGA 
            k
            Predlogu sklepa Sveta
            o stališču, ki se zastopa v imenu Evropske unije na triinšestdesetem zasedanju Komisije ZN za droge o vključitvi snovi v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               PRILOGA
            
            
            
               Stališče, ki ga zastopajo države članice, ki so članice Komisije ZN za droge, pri čemer nastopijo skupaj v interesu Unije, na triinšestdesetem zasedanju Komisije ZN za droge, ki bo potekalo od 2. do 6. marca 2020 v zvezi s spremembami področja nadzora snovi:
            
            
               (1)kanabis in hašiš se črtata iz Tabele IV Enotne konvencije o mamilih (1961);
            
            
               (2)dronabinol (delta-9-tetrahidrokanabinol) se uvrsti v Tabelo I Enotne konvencije o mamilih (1961) in se, če bo to priporočilo sprejeto, črta iz Tabele II Konvencije o psihotropnih substancah (1971). Druga možnost je, da se o priporočilu ne bi smelo glasovati in da bi bilo treba zaprositi za nadaljnjo oceno SZO;
            
            
               (3)tetrahidrokanabinol (izomeri delta-9-tetrahidrokanabinola) se uvrsti v Tabelo I Enotne konvencije o mamilih (1961) pod pogojem, da CND sprejme priporočilo, da se dronabinol in njegovi stereoizomeri (delta-9-tetrahidrokanabinol) uvrstijo v Tabelo I Enotne konvencije o mamilih (1961) ter se, če bo to priporočilo sprejeto, črtajo iz Tabele I Konvencije o psihotropnih substancah (1971). Druga možnost je, da se o priporočilu ne bi smelo glasovati in da bi bilo treba zaprositi za nadaljnjo oceno SZO;
            
            
               (4)o priporočilu v zvezi z ekstrakti in tinkturami se ne bi smelo glasovati ter bi bilo treba zaprositi za nadaljnjo oceno SZO;
            
            
               (5)o priporočilu v zvezi z opombo „pripravki, ki vsebujejo predvsem kanabidiol in ne več kot 0,2 odstotka delta-9-tetrahidrokanabinola, niso pod mednarodnim nadzorom“ se ne bi smelo glasovati ter bi bilo treba zaprositi za nadaljnjo oceno SZO;
            
            
               (6)pripravki, proizvedeni s kemično sintezo ali kot pripravek konoplje, ki so opredeljeni kot farmacevtski pripravki z eno ali več drugimi sestavinami na tak način, da delta-9-tetrahidrokanabinola (dronabinola) ni mogoče ponovno osamiti z lahko dostopnimi sredstvi ali v količinah, ki bi lahko pomenile tveganje za javno zdravje, se ne dodajo v Tabelo III Enotne konvencije o mamilih (1961). Druga možnost je, da se o priporočilu ne bi smelo glasovati in da bi bilo treba zaprositi za nadaljnjo oceno SZO.